ཁ་སང་ནི་སྤྱི་ལོ༢༠༡༤ཟླ༡༢པའི་ཚེས༡༦དང་བོད་ཟླ༡༠པའི་ཚེས༢༥ཡིན་ཏེ།བོད་ཅིག་ཡིན་ཙང་ཉིན་འདི་ནི་མ་བཤད་རང་བཞིན་གྱིས་ཤེས་དགོས་པའི་དུས་གལ་ཆེན་ཞིག་ཡིན་ངེས།དེ་བས་ཀྲུང་དབྱང་མི་རིགས་སློབ་ཆེན་གྱི་བོད་རིག་པ་ཞིབ་འཇུག་གླིང་གིས་ཀྱང་།བོད་སྤྱིའི་འགྲོ་ལུགས་དང་ནང་སྒོས་སློབ་གླིང་རང་གི་སྔར་སྲོལ་བཞིན།དགའ་ལྡན་ལྔ་མཆོད་ཆེན་མོ་འདི་ལ་མེ་ཏོག་ཆུང་རུང་ལྷ་རྫས་དང་གུར་གུམ་ཆུང་རུང་སྨན་རྫས་ཀྱི་དོད་དུ།སྐབས་ལྔ་པའི་རྗེ་ཙོང་ཁ་པའི་རྗེས་དྲན་རིག་གཞུང་བགྲོ་གླེང་རིག་པའི་མཆོད་སྤྲིན་ཞེས་པ།ཕྱི་དྲོའི་དུས་ཚོད་བཞིའི་ཐོག་ཏུ།ཝུན་ཧྭ་ཐོག་ཁང་ནུབ་ཀྱི་བརྩེགས་རིམ་གཉིས་པའི་སྙན་ཞུ་ཁང་དུ་དུས་ལྟར་དུ་འཚོགས་ཡོད་ལ།དགེ་རྒན་དང་སློབ་གྲོགས་སོགས་ཚོགས་ཞུགས་མི་སྣ་སོ་སོ་ནས།མ་སྐུལ་དང་བླངས་ངང་བོད་ཀྱི་ལྭ་བ་གྱོན་ཞིང་།དུས་ཚོད་ལ་འཕྱི་འགྱང་མེད་པར་རྗེས་དྲན་ཚོགས་འདུར་ཞུགས།ཐོག་མར་མདོ་འཛིན་པས་རྗེ་ཁོང་ཚང་གི་དམིགས་བརྩེ་མའི་མཆོད་ཕུལ་ཞིང་།རྟེན་འབྲེལ་བསྟོད་པས་སྣ་དྲངས་ཏེ།ཧ་ཅང་རགས་བསྡུས།ཚིག་ཉུང་ཉུང་ཅིག་གིས་རྗེ་ཙོང་པ་ཞེས་པའི་སྐྱེས་བུ་མཆོག་ཏུ་གྱུར་བ་འདི་ཉིད་མཚམས་སྦྱོར་བྱས་ཤིང་།མཇུག་ཏུ་ཡང་ནས་ཡང་དུ་རྣམ་པར་དཔྱོད་ཅིག་དང་།།གོང་ནས་གོང་དུ་བློ་གྲོས་ཁྱད་ཞུགས་ནས།།ཤིན་ཏུ་ཕྲ་བའི་གནས་ཀྱང་རྟོགས་པར་འགྱུར།།ཞེས་པའི་རྨད་བྱུང་ལེགས་བཤད་ཀྱིས་མཆོད་པར་བསྟོད།